Slike žalosnih doživljaja

Slikarstvo Milana Grahovca  traje  je već više od dve decenije. Njegova stvaralačka avantura je započeta tokom poznih osamdesetih godina prošlog stoleća, neposredno po okončanju studija na novosadskoj Akademiji umetnosti.  Već  u  tom  preludijskom periodu svog stvaralačkog angažmana, mladi umetnik ustanovljava jedan sasvim karakteristični personalni stav – njegovi umetnički postupci predstavljaju  niz  personalizovanih  reakcija na aktuelnosti sveta i vremena u kome slikarski deluje.  Grahovac  slika  načinom  (neo)ekspresionizma:  impusle sveta i vremena u kome živi on pretvara u gestualne zapise, u motive tematski lapidarnih  ali pikturalno bogatih i  sasvim  subjektivistički  izrečenih sadržinskih napomena (Metak, Soba, Crvena mogućnost, sve iz 1989).  Tokom fatalnih devedesetih godina proteklog XX veka, ovaj umetnik je “smirio” plastičku celinu svoje slike; insistira na čistim bojenim površinama, na svedenoj formi (Žuta slika, Dekorativna slika, Crna slika, sve iz 1992)  a potom, sredinom te decenije, započinje  jednu veliku seriju crteža monumentalnih dimenzija u kojima se čitkom i preciznom linijom crtaju  figurativne  predstave snažnih simboličkih i metaforičkih karakteristika. Ta ostvarenja danas predstavljaju  verodostojno  i  sugestivno  umetničko  svedočenje o jednom ružnom i opasnom vremenu, o  traumama  nametnutim  sveobuhvatnom krizom jugoslovenskog društva, o egzistencijalnoj ugroženosti čoveka-pojedinca… 

Ikonografija ustanovljena u crtežima iz druge polovine poslednje decenije prošlog veka, „poslužiće“ Milanu Grahovcu i posle 2000-te.  Tadašnje društveno-političke promene su nagovestile nove društvene odnose, jedno kvalitetnije  demokratsko društvo.  No, tada probuđene nade i uverenja u mogućnost progresa – nisu se ostvarile. Tranzicijski procesi su usporeni, skoro zaustavljeni, a kriza izazvana promenom sistema ubrzo se pretvorila u – stanje. Sve je to donelo snažnu društvenu tenziju i brojne anomalije. Serijom portreta  personifikacijskih  karakteristika, umetnik  precizno i uverljivo dijagnostikuje karakteristike tog i takvog društva, ali i  stanje vlastite svesti u specifičnim socijalnim okolnostima. Grahovac je izrazito kritički raspoložen te u prikazu atmosfere ruiniranog društvenog sistema on preuzima i primenjuuje model basne: na njegovim crtežima/slikama prepliću se likovi i karakteristike čoveka i životinje.  U  periodu  2005-2008  taj  personifikacijski model je krajnje radikalizovan jer Grahovac slika portrete na – životinjskoj koži i krznu. Rezultat je tmuran i potresan. Jer,  Grahovac stvara sliku  jednog  oporog i pomahnitalog sveta čije naličje otkriva suštinu: živimo u opasnim vremenima.  Zbog toga je nekoliko svojih „Lica“  iz 2005.  godine umetnik zatvorio u svojevrsne kutije-kaveze,  kako bi umanjio  metaforičku tenziju  straha – kao sasvim moguću sugestiju nametnutu  posmatraču pred tim „opasnim slikama“.

U aktuelnom trenutku Milan Grahovac je naslikao ciklus slika jednostavnih  motiva  i prizora:  figuracijske predstave su izrazito simboličkog karaktera a svaka slika nosi karakterističnu ideju i poruku.  Negde su te poruke upadljive i moguće ih je prihvatiti i tumačiti već pri letimičnom  sagledavanju  vidljivog  sadržaja.  Uglavnom se odnose na prikaze stereotipskih  primera  iz svakodnevlja.  No, u nekolicini slika poruka je skrivenija, definisana je metodom  metafore. To se, uglavnom, odnosi na slike u kojima introspekcijski raspoložen umetnik nemilosrdna „zaranja“ u sopstvenu nutrinu, u vlastitu psihologiju i personalnu konstituciju. Stoga će nas iznenaditi predstava čoveka  „koji me je u snu operisao“ ili će nas zateći jednostavna slika „grogiranog“ boksera spuštenih ruku i izudaranog lica na kojoj je vidljiva autobiografska napomena „ovakav je moj život“, ili ćemo i sami biti obuhvaćeni tragičnom anonimnošću i melanholijom nemoćnog “Simplicus”-a … 

U novoj seriji slika koje su nastaleh tokom ove 2013. godine, umetnik je prevashodno opsednut sadržinskom idejom. Njegova umetnost svoje polazište nalazi u socijalno-političkom predtekstu. Aktuelni umetnički angažman Milana Grahovca usmeren je ka  ostvarenju  lapidarnih,  sintetičkih i amblematskih prikaza vlastitih „slika žalosnih doživljaja“.  Težeći  ka  tom cilju, ovaj umetnik  odabrani i pojednostavljeni motiv prikazuje načinom  svojevrsnog  primarnog  realizma, nastojeći da  tim svojim sadržajima obezbedi univerzalno dejstvo.  Zato Grahovac nikako ne nastoji da bude precizni interpretator stvarnosti, već stvara specifične „skraćene“ motive realizovane brzim, nervoznim, jednostavnim potezima.  Ovde je suvišno i zbog toga skoro potpuno izostvljeno svako promišljanje ontološkog statusa slike, iako njena vizuelna pojavnost nije lišena pikturalnih autentičnosti. Ne nastojeći da usavršava plastičke odnose unutar pikturalnog organizma, Grahovac likovne elemente tretira i primenjuje ad hock, pomalo “aljkavo”,  hrleći ka izricanju slike-ideje.  Iako je, očigledno, povređeni  i deprimirani akter jednog kriznog vremena, Milan Grahovac je savestan umetnik.  Zbog toga ovaj  ciklus  njegovih najnovijih slika,  iako poseduje jasno  iskazani ekspresivitet i ekspresionizam  (sadržaja, forme, boje, gesta, „dripinga“, apliciranih materijala),  jeste ubedljiva  manifestacija  sasvim  racionalističkog  sagledavanja, ukazivanja, upozoravanja.  Njegovo slikarstvo je, dakle,  ispunjeno verodostojnim i sugestivnim  umetničkim porukama.  A  kako  je  to  govorio  Markuze,  „individualni gest obavezuje  čitavo  čovečanstvo“.   Zbog toga ove slike treba s pažnjom posmatrati, „čitati“ i prihvatati njihove simboličke  sadržaje.  Jer, njihov tvorac, slikar Milan Grahovac jeste  jedan  od  onih  umetnika  koji  ne nudi iluziju o umetnosti koja može promeniti svet, ali  je  stvaralac  koji  je sasvim uveren da (njegova) umetnost taj svet može učiniti bar malo boljim i snošljivijim… 

